રાજકોટ સહિત સૌરાષ્ટ્રભરમાં રવિવારે સવારથી જ વાદળછાંયું વાતાવરણ છવાઈ ગયું હતું. દિવસના પ્રારંભથી જ સૂર્યનારાયણનો રૂઆબ ‘ટાઢો’પડી ગયો હોય તેવા માહોલ વચ્ચે ભેજનું પ્રમાણ વધતા લોકો પરસેવે રેબઝેબ થઈ ગયા હતા. દરમિયાન બપોર બાદ અમરેલી જિલ્લામાં વાતાવરણમાં પલટો આવ્યો હતો. અને ફરી મેઘસવારી આવી પહોંચી હતી. અમરેલી શહેર ઉપરાંત ખાંભા અને ધારી પંથકની સાથો-સાથ ગોંડલના ગ્રામ્ય વિસ્તાર વાસાવડ, મોટીખીલોરી, ધરાળા, દેરડી-કુંભાજી સહિતના વિસ્તારોમાં ધીમી ધારે ઝાપટારૂપી એકાદ ઈંચ જેટલું પાણી વરસી ગયું હતું.